Åbent i dag D. 22/6: kl. 11-16
Billedhuggeren Kai Nielsen spiller en væsentlig rolle for Faaborg Museum.
Kai Nielsen kom fra Svendborg, og han blev uddannet på Kunstakademiet i 1912. I 1913-14 tog han til Paris for at studere både den moderne og den ældre kunst. Han var medlem af Kunstnernes Efterårsudstilling og Den Frie Udstilling og står bag mange markante udsmykninger i det offentlige rum som f.eks. Blågårds Plads (1912-1922) i København og Ymerbrønden (1913) i Faaborg.
Kai Nielsen forener stiltræk fra klassisk kunst med modernismens brug af former og materialer. De fleste af hans værker skildrer menneskekroppen i pagt med en besjælet og livgivende natur, og de handler ofte om mytiske, evige fortællinger. Han var især inspireret af græsk mytologi, bibelske tekster og nordisk mytologi.
Faaborg Museums eneste billedhugger
Kai Nielsens værker står i parker og byrum i hele landet, men Faaborg Museum ejer flere af hans hovedværker som f.eks. gennembrudsværket Marmorpigen fra 1909 og Granittøsen fra 1915. Midt i museets koboltblå Kuppelsal troner museets stifter Mads Rasmussen som en monumental skulptur i poleret granit. Skulpturen stod færdig ved museets indvielse i 1915.
I Billedhuggersalen kan du opleve modellerne (1923-24) til en udsmykning til loggiaen på Studentergården i København. Den ene gruppe Jordens tilblivelse viser Ymers jættelegeme, der udlægges til jord for menneskene. Den anden gruppe, Menneskets tilblivelse, viser Adam og Eva samt Vorherre, der i fordoblet skikkelse kommer frem af mørket.
På Faaborg Museum kan du også se den originale version af den berømte Ymerbrønd fra 1913 i sandsten. I 1964 blev den erstattet af en udgave i bronze. Skulpturen forestiller den nordiske mytologis skabelsesberetning, hvor den nøgne jætte Ymer drikker fra koen Audhumblas yver. Koen slikker på en saltsten, og fra den skabes drengen Bure.
Museet ejer desuden et stort antal mindre skulpturer og statuetter i gips, ler, bronze og porcelæn. De viser Kai Nielsens evne til at arbejde i mange skalaforhold og materialer, og samtidig viser de, at kvinder og børn var et gennemgående tema.
Åbent i dag 22/6: kl. 11-16